Gedagte vir die dag: Jy is sy dissipelFoto: stocksnap/pixabay.com Met God en Jesus as getuie sê ek vir jou: vertel vir almal die boodskap van God. Jy moet altyd reg wees om dit te doen, maak nie saak wanneer nie. (2 Timoteus 4:2) Daar’s tye in enige Christen se lewe wanneer jy ontuis voel. Soos wanneer jou kollegas se gesprekke en taal teen jou grein ingaan, wanneer ander dinge wil doen waarmee jy nie saamstem nie of wanneer die wêreld van jou verwag om maar eenvoudig mee te doen met die vloei van dinge. Dis wanneer ons, meer as ooit, in sy diens staan. Wanneer ons wys voor wie ons kniel: voor die wêreld of voor ons God. Onthou vandag die opdrag van Paulus aan Timoteus wanneer hy sê: “As ander ’n klomp onsin vertel, help hulle reg. As hulle nie wil luister nie, praat kwaai met hulle en as iemand moedeloos is, praat hom moed in. Wees geduldig terwyl jy mense stap vir stap help om God se dinge beter te verstaan” (2 Timoteus 4:2). Mag jy altyd die moed hê om vir die wêreld te wys wie jóú Vader is. Getroue God, help my om U nooit te verloën nie. Om ’n getroue dienskneg van U te wees.